ЛIыхъужьхэм я щапхъэ
Аруан щIыналъэм хыхьэ Къэхъун къуажэм дэт курыт школ №2-м иджыблагъэ щекIуэкIащ зэIущIэ купщIафIэ. Ар теухуауэ щытащ «Урысейм и гугъапIэ» къэралпсо жылагъуэ зэгухьэныгъэм ди республикэм щиIэ къудамэм и пашэ Черновэ Алёнэрэ абы ипхъу Назаровэ Надеждэрэ зэдатха «Унагъуэм и тхыдэр Хэкум и тхыдэм къыхэнащ» тхылъыщIэр утыку къихьэным. Зэхуэсыр щекIуэкIащ школым и «Зыужьыныгъэм и щIэдза-пIэ» IэнатIэм.
Налшык дэт «Принт-Центр» тхылъ тедзапIэм къыщыдэкIа тхылъ купщIафIэм и лъэтеувэм кърихьэлIат хьэщIэ лъапIэ куэд. Школым и егъэджакIуэхэмрэ еджакIуэ цIыкIухэмрэ, апхуэдэу тхылъым и авторхэм нэмыщI, абы жыджэру хэтащ КПРФ-м и къалащхьэ къудамэм и лIыкIуэхэу Шыдакъ Евгение, Ульбашевэ Светланэ, ВэрылI Сэфарбий сымэ, къуа-жэ администрацэм и Iэтащхьэ Къандэхъу Леонид, Аруан районым и ветеранхэм я зэгухьэныгъэм и пашэ Езий Юрэ, «Унагъуэм и тхыдэр Хэкум и тхыдэм къыхэ-нащ» тхылъым зи хъыбар ихуа, Фин зауэм, Хэку зауэшхуэм лIыгъэрэ хахуагъэрэ зэрихьэу хэта Албот Даудий Лыкъуэ и къуэм къыщIэна унагъуэм щыщ-хэр, уэрэджыIакIуэ цIэрыIуэ Къул ФатIи-мэ, нэгъуэщIхэри.
Зэхуэсыр къызэIуахыным ипэ къихуэу, хьэщIэхэм удз гъэгъахэр тралъхьащ Хэку зауэшхуэм хэкIуэда къэхъундэсхэм я фэеплъу къуажэм дэтым. ДакъикъэкIи абыхэм яхуэщыгъуащ.
Тхылъым елэжьахэм ящыщщ курыт школ №2-м и еджакIуэхэу тхыдэдж ныбжьыщIэхэм я «Къэлъыхъуэныгъэ» клу- бым екIуалIэхэр. Абыхэм я унафэщIщ тхыдэмкIэ егъэджакIуэ цIэрыIуэ, тхыдэ щIэныгъэхэм я кандидат Шыбзыхъуэ Хъамсинэ. Абыхэм гукъыдэж яIэу зэхуахьэсащ я къуажэгъу зауэлIым теухуа дэфтэрхэр, хъыбархэр, сурэтхэри кърахьэлIащ. Хьэлэмэтрати, Албот Даудийрэ тхылъыр зи къалэмыпэм къыпыкIам и адэшхуэмрэ Фин зауэжьым зэдыхэтауэ щытащ.
— Апхуэдиз лэжьыгъэ къезыхьэлIа еджакIуэ цIыкIухэм я деж дыкъэмыкIуэу тхуэшэчакъым. Нэхъ гъунэгъуу зэдгъэцIыхуну дыхуейт ди адэшхуэм зауэ IэнатIэм къыдыIута Албот Даудий къыщIэна унагъуэр, къыщIэхъуа щIэблэр. А зауэлIитIыр бийм пэщIэтащ, зы щIакхъуэ Iыхьэр зэдагуэшу, зэш зэхуэхъуауэ, — жиIащ Черновэ Алёнэ. — Ди мурадыр къыддэзыIыгъыу зэIущIэм зыкърезыхьэлIа псоми фIыщIэ яхудощI. Зи блэкIам щыгъуазэ, зи къэкIуэнум фIы-кIэ хуэлажьэ щIэблэ фи жылэм къыдэхъуэну сыфхуохъуахъуэ.
АдэкIэ утыкур хуит хуащIащ тхылъ гъэщIэгъуэным папщIэ тхыгъэхэр зыхуэзыхьэса ныбжьыщIэхэм. Ахэр зэпкърыхауэ тепсэлъыхьыжащ я егъэджакIуэм пщэрылъ къахуищIа къалэныр зэфIэхыным гукъыдэж яIэу зэрыхэтамрэ Iуэхур зэрекIуэкIамрэ. НыбжьыщIэхэм зэрыжаIамкIэ, къуажэм щыпсэу куэдым яхуэщхьэпэну «Унагъуэм и тхыдэр Хэкум и тхыдэм къыхэнащ» тхылъыщIэм езыхэри хуабжьу щыгуфIыкIащ икIи фIыщIэ хуащIащ ар къахуэзыхьа, тыгъэ къахуэзыщIа хьэщIэ лъапIэхэм. ШколакIуэхэр къызэхуэсахэм къахуеджащ тхылъым щыщ Iыхьэхэм, абы ихуа усэ щхьэхуэхэм.
Тхылъыр зи къалэмыпэм къыпыкIа зэнэзэпхъум апхуэдэу гуапэу ехъуэхъуащ Iуэхум кърихьэлIахэр. Псом хуэдэжтэкъым Албот Даудий и къуэ Сэрэбий, зауитIым я лIыхъужьым къыщIэхъуа щIэблэм ящыщу Чэримрэ Хьэмидбийрэ я къэпсэлъэныгъэхэр
Зэхуэсым хэтахэм яфIэхьэлэмэту щыгъуазэ зыхуащIащ Iуэхум къыхузэрагъэпэща гъэлъэгъуэныгъэм. Абы хэлът Хэкум и щхьэхуитыныгъэм щIэзэуа, абы папщIэ зи псэр зыта къэхъундэсхэм ятеухуа тхылъхэр, тхыгъэ щхьэхуэхэр, сурэт гъэщIэгъуэнхэр, фронтым къратхыкIауэ щы-та письмо щимэхэр, нэгъуэщIхэри. Iуэхур и макъ жьгъыру дахэмкIэ иIэтащ уэрэджыIакIуэ цIэрыIуэ Къул ФатIимэ. Абы къызэхуэсахэм папщIэ жиIащ зауэм, мамырыгъэм ятеухуа хэкупсэ уэрэдхэр.
ГъэщIэгъуэну, купщIафIэу екIуэкIа зэIущIэр къызэщIикъуэжу, абы къыщыпсэлъащ а курыт школым и унафэщI Джатокъуэ Хьэуелэ. ХьэщIэ лъапIэхэм фIыщIэ ин яхуищIащ абы, апхуэдэуи жиIащ щIэблэр хэкупсэу гъэсэнымкIэ мыпхуэдэ зэIущIэхэр хуабжьу щхьэпэу зэрыщытыр.
Зэхуэсыр абы хэтахэм я гум гуапэу куэдрэ зэрилъынум шэч хэлъкъым.
ЖЫЛАСЭ Маритэ.
